[pic] | KOMISIJA EVROPSKIH SKUPNOSTI |

Bruselj, 4.9.2007

COM(2007) 494 konč.

POROČILO KOMISIJE EVROPSKEMU PARLAMENTU IN SVETU

o izvajanju Uredbe Sveta (ES, Euratom) št. 58/97

POROČILO KOMISIJE EVROPSKEMU PARLAMENTU IN SVETU

o izvajanju Uredbe Sveta (ES, Euratom) št. 58/97 (Besedilo velja za EGP)

KAZALO:

1. Uvod 3

2. Spremembe predpisov 3

3. Razpoložljivost SSP za uporabnike 4

3.1. Glavni podatkovni nizi 4

3.2. Pravočasnost, točnost in popolnost podatkovnih nizov, razpoložljivih za uporabnike 5

3.3. Pravila o zaupnosti in izvajanje 7

3.4. Natančnost 8

3.5. Primerljivost in skladnost 8

4. Skladnost z Uredbo SSP 9

5. Obremenitev za podjetja in ukrepi za njeno zmanjševanje 12

5.1. Uvod 12

5.2. Meritve obremenitev 12

5.3. Ukrepi, ki so jih države članice sprejele za zmanjšanje obremenitev 14

1. Uvod

Cilj Uredbe Sveta št. 58/97 (v nadaljnjem besedilu „Uredba SSP“), kakor je določen v členu 1, je vzpostavitev skupnega okvira za zbiranje, izračunavanje, sporočanje in vrednotenje statističnih podatkov Skupnosti o strukturi, dejavnosti, konkurenčnosti ter rezultatih podjetij v Skupnosti. Uredba SSP določa norme, standarde in opredelitve, ki so potrebni za pripravo primerljivih statistik Skupnosti.

To poročilo zajema izvajanje Uredbe Sveta št. 58/97, kakor je bila spremenjena z Uredbo Sveta št. 410/98 in Uredbo Evropskega parlamenta in Sveta 2056/2002. Poročilo je bilo pripravljeno v skladu s členom 14(1) Uredbe: „Komisija v treh letih od začetka veljavnosti te uredbe in nato vsaka tri leta predloži Evropskemu parlamentu in Svetu poročilo o statistikah, pripravljenih skladno s to uredbo, zlasti o njihovi kakovosti in o bremenu za podjetja.“

Na splošno je namen tega poročila podati informacije o ukrepih, ki jih Komisija izvaja, da uporabnikom zagotovi dostop do visokokakovostnih evropskih strukturnih statistik podjetij, ter tudi o načinu in obsegu izvajanja Uredbe SSP v vsaki od držav članic. Podaja informacije o obremenitvah za podjetja in ukrepih za njihovo zmanjševanje.

2. Spremembe predpisov

Od sprejetja Uredbe št. 58/97 in njenih izvedbenih določb je prišlo do štirih večjih sprememb predpisov.

1) Prva sprememba, ki jo je sprejel Svet, je bila objavljena 21. februarja 1998. S to spremembo se je dodala peta priloga o okviru za strukturno statistiko podjetij za dejavnosti življenjskega in neživljenjskega zavarovanja, ki se pripravlja od referenčnega leta 1996.

2) Proces prilagajanja se je izvedel v letu 2001 s postopkom komitologije. Namen procesa je bil zmanjšati statistične obremenitve z odstranjevanjem manj uporabnih zahtev in tako v prihodnje omogočiti nove spremembe Uredbe SSP; ustrezna sprememba je bila sprejeta 6. septembra 2002.

3) Druga sprememba, ki sta jo sprejela Svet in Evropski parlament, je bila objavljena 21. novembra 2002. S to spremembo sta se dodali dve novi prilogi o kreditnih institucijah in pokojninskih skladih ter dve spremenljivki v zvezi z izdatki za varstvo okolja.

4) V postopku soodločanja je predlog Komisije za prenovitev Uredbe SSP (COM(2006) 66 konč.). Predlagana prenovitev Komisije poenostavlja zahteve s črtanjem manj pomembnih značilnosti.

Zagotoviti namerava pokritost hitro rastočih gospodarskih sektorjev, zlasti storitev, ki pred tem niso bili vključeni v statistično spremljanje.

Zagotavlja tudi informacije o dinamičnem sektorju poslovnih storitev in o demografiji podjetij. Poenostavlja in kodificira vrsto obstoječih pravnih instrumentov, razveljavila pa bi tudi predhodne pravne akte.

Uredba SSP ima trenutno sedem prilog

Priloga I Skupni modul

Priloga II Industrija

Priloga III Trgovina

Priloga IV Gradbeništvo

Priloga V Zavarovanje

Priloga VI Kreditne institucije

Priloga VII Pokojninski skladi

Uredba SSP daje Komisiji izvedbena pooblastila. Skupaj je veljavnih 12 uredb Komisije[1], ki se nanašajo na opredelitve, serije podatkov, ki se posredujejo, tehnične oblike, odstopanja, ki se odobrijo, prilagoditve tehničnemu in gospodarskemu razvoju ter merila za ocenjevanje kakovosti. Ti ukrepi so potrebni za zagotovitev usklajenega izvajanja Uredbe SPP v državah članicah. Države članice lahko v skladu z določbami Uredbe SSP svobodno izbirajo vire za pripravo statistik; zato je pomembno, da statistični organi spoštujejo opredelitve, določene v uredbah Komisije, in jo obvestijo o kakovosti podatkov. Druge uredbe Komisije zajemajo razčlenitve, ki jih je treba predložiti za vse spremenljivke SSP, in njihove tehnične oblike ter zagotavljajo, da vse države posredujejo podatke v usklajeni obliki, da se izognejo napakam pri njihovem posredovanju.

Državam so dovoljena odstopanja, s čimer jim je na voljo čas za vzpostavitev potrebnih sistemov za zbiranje podatkov ali za prilagoditev obstoječih, tako da bodo na koncu prehodnega obdobja izpolnjene določbe Uredbe SSP. Za priloge 1, 3, 4 in 5 se je prehodno obdobje že zaključilo. Za priloge 2, 6 in 7 so bila z uredbo Komisije dovoljena odstopanja. V postopku sprejemanja pa je uredba, ki podaljšuje prehodno obdobje za okoljske spremenljivke Priloge 2 in Priloge 7.

3. Razpoložljivost SSP za uporabnike

3.1. Glavni podatkovni nizi

SSP omogoča celovit vpogled v strukturo, razvoj in značilnosti evropskega podjetništva in njegovih različnih dejavnosti. Na splošno zajema vse tržne dejavnosti razen kmetijskega sektorja.

Glavne značilnosti (spremenljivke) podatkov SSP zajemajo:

- demografske spremenljivke podjetij (npr. število podjetij),

- spremenljivke, povezane z učinkom (npr. prodaja, dodana vrednost),

- spremenljivke, povezane z vložkom; vložek dela (npr. zaposlenost, opravljene delovne ure); vložek blaga in storitev (npr. vsi nakupi); vložek kapitala (npr. naložbe v opredmetena osnovna sredstva).

Uredba določa roke za posredovanje, ki so 18 mesecev za končne podatke za priloge I do IV, 10 mesecev za predhodne podatke in 10–18 mesecev za priloge V do VII.

V serijah letnih statistik podjetij so značilnosti objavljene glede na državo in razčlenjene na raven razreda NACE REV. 1.1. (ponavadi 4-mestno).

Letne statistike podjetij so razčlenjene glede na velikostne razrede. Značilnosti so objavljene glede na državo in razčlenjene na raven skupine NACE REV. 1.1. (3-mestno) in velikostne razrede glede na število zaposlenih. Za trgovino je na voljo dodatna dopolnilna razčlenitev na velikostne razrede glede na prodajo.

V letnih regionalnih statistikah so objavljene štiri značilnosti glede na regijo[2] po NUTS–2 in razčlenjene na raven oddelka NACE REV 1.1 (2-mestno). Podatki za trgovino so objavljeni na trimestni ravni.

Večino podatkov SSP zberejo nacionalni statistični uradi (NSU) na podlagi statističnih raziskovanj, poslovnih registrov ali upravnih virov. NSU lahko uporabijo enega ali več od navedenih virov glede na sprejeto strategijo raziskovanja, ob upoštevanju stroškov, kakovosti in obremenitev poročanja podjetij. Eurostat pred objavo oceni podatke. Med različnimi spremenljivkami se opravijo številna logična preverjanja, preveri pa se tudi skladnost podatkov v različnih časovnih obdobjih.

3.2. Pravočasnost, točnost in popolnost podatkovnih nizov, razpoložljivih za uporabnike

Objava podatkov SSP

Vsi podatki so na voljo zastonj na spletni strani Eurostata pod naslovom „Industrija, trgovina in storitve“. Časovni razpored objav, poznan kot koledar objav, se pripravlja letno. Najnovejši objavljeni podatki, za večino držav dokončni podatki iz leta 2004 za priloge 1 do 4, so bili objavljeni novembra 2006 v publikaciji NewCronos.

Agregati EU so bili izračunani na osnovi razpoložljivih podatkov, v primeru manjkajočih podatkov pa na osnovi ocen. Začetni agregati so bili objavljeni decembra 2006. Predhodni podatki za priloge 1 do 4 za leto 2005 so bili za večino držav na voljo januarja 2007.

Program publikacij za leto 2006

Poleg tega da se rezultati razširjajo na spletni strani Eurostata, so predstavljeni v številnih publikacijah. Kot del programa publikacij SSP za leto 2006 je bilo objavljenih ena pregledna publikacija, ena žepna knjižica, 18 kratkih statističnih pregledov in nova verzija spletne strani, namenjene „evropskemu podjetništvu“. Izdaja 2006 pregledne publikacije Evropsko podjetništvo – dejstva in številke je bila objavljena februarja 2007. Ta publikacija omogoča celovit vpogled v strukturo, razvoj in značilnosti evropskega podjetništva ter njegove različne dejavnosti.

Istočasno je bil na spletni strani Eurostata objavljen na novo prestrukturiran del, namenjen evropskemu podjetništvu. Ta portal sedaj vključuje predstavitev strukturne statistike podjetij glede na temo (vključno s posebnimi temami, kot so globalizacija, MSP, regionalna podjetja, podjetja pod tujim nadzorom) s posebnimi povezavami do publikacij, podatkov in metodologij.

Oktobra 2006 je bila objavljena žepna knjižica , ki poenostavljeno in strnjeno povzema glavne značilnosti evropskega podjetništva in njegove različne dejavnosti. Publikacija prav tako ponazarja, na kakšen način predstaviti podatke, ki so na voljo na tem področju.

Program publikacij je prav tako obsegal skupaj sedem poglobljenih študij posameznih sektorjev v zbirki Statistika na kratko (SNK), tri SNK o horizontalni (medsektorski) temi in osem SNK, ki so osredotočene na predstavitev rezultatov razvojnih projektov SSP (v več primerih v kombinaciji z ustreznimi podatki iz rednih serij podatkov). Podatki SSP se uporabljajo tudi v mnogih drugih publikacijah. V letu 2006 je bilo pripravljenih nekaj pomembnih prispevkov, zlasti v letopisu Eurostata, žepni knjižici Eurostata, regionalnem letopisu, prometnem pregledu („panorami“) in novih publikacijah o statistiki kulture.

Popolnost podatkovnih nizov, razpoložljivih za uporabnike

Zelo na splošno se lahko iz razpredelnice 1 razbere, da so podatkovni nizi, posredovani Eurostatu, iz večine držav članic precej popolni. Vendar pa so pri nekaterih državah vrzeli, ki vplivajo na razpoložljivost podatkov za uporabnike. Te vrzeli bodo podrobneje predstavljene pod točko 4.

Razpredelnica prav tako ponazarja, da je razpoložljivost podatkov za uporabnike znatno zmanjšana zaradi zaupnih podatkov. Veliko podatkov je zaupnih, zlasti v manjših državah. Za priloge 5 do 7 še ni natančnejših analiz. Vendar pa se zdi razpoložljivost podatkov relativno dobra za države brez odstopanj in pri večini od teh podatki niso zaupni.

Razpredelnica 1: Vsa posredovana podatkovna polja in podatkovna polja, ki se po preverjanju zaupnosti lahko objavijo. Priloge 1 do 4, podatki iz leta 2003 v odstotkih podatkov, ki jih zahteva Uredba SSP.

Država | Vsa posredovana podatkovna polja v % glede na zahteve Uredbe SSP | Nezaupna podatkovna polja v % glede na zahteve Uredbe SSP | Zaupna podatkovna polja v % glede na posredovana podatkovna polja |

velike države | 91 | 80 | 12 |

srednje velike države | 78 | 61 | 23 |

majhne države | 81 | 61 | 24 |

SKUPAJ | 81 | 64 | 21 |

3.3. Pravila o zaupnosti in izvajanje

Nacionalni statistični organi in organi Skupnosti morajo uporabljati načelo zaščite podatkov posameznih anketirancev, kakor je določeno v členu 13(1) Uredbe Sveta (ES) št. 322/97 z dne 17. februarja 1997 o statističnih podatkih Skupnosti[3]. Glede na to, da so strukturne statistike podjetij razčlenjene na relativno podrobne dejavnosti in ker se zahteva kombinirana razčlenitev glede na dejavnosti in velikostne razrede, se morajo mnogi podatki zaščititi na ravni držav, da se zaupne informacije ne bi razkrile. Razpredelnica v odstavku 3.2 zgoraj ponazarja, v kolikšni meri zaupnost zmanjšuje razpoložljivost podatkov. Pravila o zaupnosti na nacionalni ravni še niso povsem usklajena. V vseh državah so zaščiteni podatki, ki so povezani z enim ali z majhnim številom podjetij. V mnogih državah članicah se to pravilo dopolnjuje s „pravilom prevladujočega“, v skladu s katerim se podatkov ne razširja, če en anketiranec obvladuje podatke za več kot določen odstotek. Ta odstotek se lahko od države do države znatno razlikuje.

Poleg zaupnih podatkov na državni ravni, pa morajo tudi podatki na ravni Skupnosti ostati prikriti, da se ne bi razkrili zaupni nacionalni podatki. Pravila za določanje agregatov EU, ki morajo ostati prikriti, so bila določena v Listini o zaupnosti, dogovorjeni z državami članicami. Z uporabo pravil Listine o zaupnosti ostaja znatno število agregatov Skupnosti prikritih. Razpredelnica 2 ponazarja, da 32 % vseh agregatov EU, za katere so bili podatki za referenčno leto 2004 na voljo v letni statistiki podjetij, zaradi zaupnosti ni bilo mogoče objaviti.

Razpredelnica 2. Glavne spremenljivke letne statistike podjetij, za katere so agregati za leto 2004 objavljeni, vse stopnje dejavnosti

Vsa podatkovna polja | Število zaupnih podatkovnih polj | Število zaupnih podatkovnih polj v % od skupnega števila |

Priloga 1 | 492 | 106 | 22 % |

Priloga 2 | 4 956 | 1 578 | 32 % |

Priloga 3 | 1 116 | 387 | 35 % |

Priloga 4 | 300 | 110 | 37 % |

Priloge 1–4 | 6 864 | 2 181 | 32 % |

Komisija trenutno preučuje načine, kako bi omogočila razpoložljivost več agregatov EU in s tem zadovoljila potrebe uporabnikov po informacijah. Preučili se bodo načini izračunavanja ocen za zaupne agregate EU, ki omogočajo zadovoljivo zaščito podatkov posameznih anketirancev in istočasno zagotavljajo določeno raven natančnosti agregatov. Trenutno so ocene za EU pripravljene na osnovi nezaupnih nacionalnih podatkov z namenom zapolnitve vrzeli pri agregatih EU, katerih resnične vrednosti ni mogoče razkriti. Prenovitev Uredbe SSP predvideva možnost za države članice, da podatke označijo kot „le prispevek k skupni evropski vrednosti“, s čimer bi se po pričakovanjih prav tako povečalo število razpoložljivih evropskih agregatov.

3.4. Natančnost

Uredba SSP določa, da države članice Eurostatu posredujejo letno poročilo o kakovosti. Poročila vsebujejo informacije o koeficientih variacije in stopnjah neodgovora.

Države članice predložijo podatke o koeficientih variacije (izražene v odstotkih). Na osnovi prispevkov držav članic Eurostat izračuna koeficiente variacije za agregate EU. Razpredelnica spodaj ponazarja, da so koeficienti variacije agregatov EU za večino skupin NACE pod 1,5 %. Na splošno so koeficienti variacije za skupine NACE v industriji nižji. Pri gradbeništvu, trgovini in zlasti storitvah so koeficienti variacije višji. To pomeni, da so predstavljeni podatki za dejavnosti v industriji na splošno natančnejši.

Razpredelnica 3. Porazdelitev koeficientov variacije (KV) agregatov EU v %, prikazanih trimestno na ravni NACE

Razpon KV EU | Število skupin NACE |

0,0–0,5 | 95 |

0,6–1,5 | 51 |

1,6–2,5 | 21 |

nad 2,5 | 2 |

Stopnja neodgovorov med državami članicami se razlikuje; v nekaj primerih presega 20 odstotkov.

3.5. Primerljivost in skladnost

Upoštevanje uredb Komisije glede opredelitev je osnovno orodje za zagotavljanje primerljivih podatkov med državami. Izbira metodologije za izračun strukturne statistike podjetij je prepuščena statističnim uradom. Države članice predložijo informacije o svojih nacionalnih metodologijah in te informacije Eurostat objavi, s čimer uporabnikom olajša razumevanje metod zbiranja podatkov.

Skladnost se nanaša na obseg, do katerega statistika omogoča kombinirano uporabo podatkov iz različnih virov. Strukturna statistika podjetij bi lahko bila povezana s številnimi drugimi statističnimi podatkovnimi nizi, kot so nacionalni računi, podatki o delu in kratkoročne statistike, vendar pa se za kombinirano uporabo s strani uporabnikov mora zagotoviti njihova skladnost.

V preteklosti je bila preverjena skladnost med strukturno statistiko podjetij in kratkoročno statistiko, kar je razkrilo nekatere razlike v metodologijah. Zato so potrebne nadaljnje preiskave. Na podoben način so se primerjali podatki SSP o zaposlovanju in drugi viri podatkov o delu. Znova so bile ugotovljene razlike v metodologijah in tudi v opredelitvah. Še bolj si je treba prizadevati za usklajevanje. Glede na to, da poslovni register predstavlja okvir za pripravo SSP, bi to lahko zagotavljalo skladen pristop. Študije pa so pokazale, da se ta dva vira med seboj znatno razlikujeta; ta vidik je treba nadalje analizirati.

4. Skladnost z Uredbo SSP

Skladnost z Uredbo SSP se vrednoti na osnovi pravočasnosti posredovanja podatkov s strani držav članic in popolnosti poslanih podatkovnih nizov. Na splošno se je raven skladnosti v primerjavi z vrednotenjem prejšnjega poročila zvišala. Drugih vprašanj skladnosti, kakor je kakovost posredovanih podatkov, še ni mogoče popolnoma ovrednotiti.

Pravočasnost posredovanja podatkov se je z leti na splošno izboljšala. Vendar pa nekatere države še vedno pošiljajo podatke z znatnimi zamudami, kar vpliva na pravočasno razširjanje agregatov EU. Zadevne države članice so pripravile nacionalne akcijske načrte, da bi v prihodnosti zagotovile spoštovanje rokov iz Uredbe.

Za tržni sektor se agregati EU na primer niso mogli objaviti skupaj s tistimi iz drugih sektorjev, saj so bili nemški podatki poslani s precejšnjo zamudo. V primerjavi s prejšnjim poročilom, ki je zajemalo pravočasnost podatkov za referenčno leto 2000 za države, za katere je takrat veljala Uredba SSP, so najbolj opazna izboljšanja v pravočasnosti v primeru Francije in Irske. Vendar pa Irska še vedno podatke pošilja z zamudo. Španija je znatno izboljšala pravočasnost podatkov o gradbeništvu (Priloga 4) in Norveška v primeru podatkov o trgovini (Priloga 3). Belgija in Luksemburg sta poslala podatke za leto 2004 pozneje kot podatke za leto 2000.

Kar zadeva popolnost podatkovnih nizov, ki jih posredujejo države, vsi podatkovni nizi za dokončne serije prilog 1 do 4, predloženi s strani držav EU-27 in Norveške, skupaj predstavljajo 85 % vseh zahtevanih podatkov. To je opazno izboljšanje glede na razmere, opisane v prejšnjem poročilu Evropskemu parlamentu in Svetu, toda še vedno nezadovoljivo. Mnoge države ukrepajo v smeri izboljšanja razpoložljivosti podatkov.

Razpredelnica 4 predstavlja splošno oceno skladnosti za vse države, za katere velja Uredba SSP v letu 2007 (EU-27, Islandija, Lihtenštajn in Norveška). Vrednotenje je temeljilo na pravočasnosti posredovanja končnih podatkov za leto 2004 za priloge 1 do 4, podatkov za leto 2005 za priloge 5 do 7 in predhodnih podatkov za leto 2005 za priloge 1 do 4. Upoštevala se je tudi popolnost podatkov dokončnih serij za priloge 1 do 4 za leto 2003. Popolnost finančnih prilog (5 do 7) še ni bila podrobno ocenjena, vendar se je upoštevala v največji možni meri. Države so bile razdeljene v štiri kategorije skladnosti:

VG Zelo dobra skladnost, vsi zahtevani podatki (z rahlimi izjemami) posredovani pravočasno

G Dobra skladnost, manjka nekaj elementov ali pa so podatki posredovani z majhnimi zamudami (podatki so poslani manj kot dva meseca po roku)

P Podatki so na voljo delno, manjkajo glavni elementi skladnosti ali pa roki niso upoštevani (podatki so poslani več kot dva meseca po roku)

N Manjka velik del podatkov ali pa so večje zamude pri posredovanju le-teh (več kot 6 mesecev po roku) ali potrjena verzija še ni bila prejeta ali se še vedno pričakuje nova verzija zadovoljive kakovosti (ali pa je bila prejeta šele po zelo dolgi zamudi)

Razpredelnica 4. Splošna ocena skladnosti

DRŽAVA | SSP | Splošna ocena |

BE | Dokončni podatki za leto 2002 za priloge 1 do 4 še niso bili poslani Eurostatu. Podatki za referenčni leti 2003 in 2004 so bili poslani s precejšnjo zamudo. Razpoložljivost podatkov je zadovoljiva. Podatki za Prilogo 5 niso bili predloženi za referenčna leta od 2002 do 2005. | P |

BG | Podatki za priloge 1 do 4 si bili poslani dva meseca pred rokom. Tudi drugi podatki so bili poslani pred rokom. Razpoložljivost podatkov se lahko izboljša, saj večina podrobnejših podatkov še ni bila zagotovljena. Sprejeti so bili ukrepi za odpravo tega. | G |

CZ | Podatki so bili poslani pravočasno. Za priloge o industriji in gradbeništvu manjkajo podatki za KAU (enote enovrstne dejavnosti); za industrijo so bili podatki o izdatkih za varstvo okolja za referenčno leto 2004 posredovani s precejšnjo zamudo; za kreditne institucije niso bili predloženi regionalni podatki. Kakovost podatkov, ki so bili predloženi za dejavnosti na ravni razreda, je še vedno nezadovoljiva, zato so podatki za uporabnike še vedno slabo razpoložljivi. | P |

DK | Na splošno so bili podatki poslani pravočasno, nekaj serij je bilo predloženih z rahlo zamudo. Podatki za Prilogo 5 za leti 2004 in 2005 ter za Prilogo 7 za leto 2005 niso bili predloženi. Razpoložljivost podatkov je zadovoljiva. | G |

DE | Obstoječe težave se kažejo v zamudah pri posredovanju za trgovino. Večina podatkov Priloge 1 za referenčno leto 2004 je bila poslanih pravočasno. Vendar pa je bil oddelek H poslan s precejšnjo zamudo. Podatki priloge 2 izključujejo podatke za oddelek E, ki so bili poslani s precejšnjo zamudo. | G |

EE | Podatki so bili poslani pravočasno. Podatki so popolni. | VG |

EL | Glede na predhodno zelo nezadovoljive razmere je bilo od leta 2005 pri zagotavljanju podatkov mogoče opaziti izboljšanje. Podatki za oddelek K so bili februarja 2007 predloženi prvič. V industriji je obstajal prag zajetja: predloženi niso bili podatki o podjetjih z manj kot 10 zaposlenimi, prizadevalo pa se je oceniti manjkajoči del. Nekaj serij manjka za prilogi 5 in 6. | P |

ES | Podatki so bili poslani pravočasno. Nekateri podatki manjkajo. Razpoložljivost podatkov je dobra. | VG |

FR | Vsi podatki so bili poslani pravočasno, razen za Prilogo 5, kjer ni bilo podatkov za referenčni leti 2004 in 2005. Razpoložljivost podatkov je dobra. | VG |

IE | Podatki za priloge 1 do 3 za referenčno leto 2004 so bili predloženi s precejšnjo zamudo (začasne težave zaradi večjega projekta IT). Razpoložljivost podatkov se je v zadnjih treh letih izboljšala. Podatki o gradbeništvu: samo o podjetjih z več kot 20 zaposlenimi. Popolno odstopanje za Prilogo 7, vendar se bodo še naprej pošiljali razpoložljivi podatki. CSO želi izvesti raziskavo za Prilogo 7, kar se je izkazalo za zelo težavno. Manjkajo podatki za Prilogo 5 za referenčna leta 2002 do 2005 in za Prilogo 6 za referenčno leto 2005. | G |

IT | Večina serij je bila poslanih pravočasno, podatki o izdatkih za varstvo okolja pa s precejšnjo zamudo. Razpoložljivost podatkov je na splošno zadovoljiva, toda nekaj podatkov še vedno manjka. | VG |

CY | Podatki so bili poslani pravočasno. Nekateri podatki manjkajo. Podatki o oddelku 70 NACE niso bili predloženi, podatki Priloge 5 pa niso popolni. | VG |

LV | Podatki so bili poslani pravočasno z redkimi izjemami. Razpoložljivost podatkov je zelo dobra. V zvezi s podatki za referenčno leto 2003 je bilo potrebnih več verzij, preden so bili podatki lahko objavljeni; kakovost podatkov za leto 2004 se je izboljšala. | VG |

LT | Podatki so bili poslani pravočasno. Razpoložljivost podatkov je zelo dobra. | VG |

LU | Še vedno so precejšnje zamude pri pošiljanju podatkov za leto 2004, toda podatki vključujejo predlogo sekundarne zaupnosti. Opazen je napredek pri razpoložljivosti podatkov (podatki o velikostnih razredih glede na število zaposlenih za vse priloge in statistika KAU za Prilogo 2 so bili predloženi za leto 2003); še vedno se pričakujejo informacije o lokalnih enotah (regionalne serije) in nekaj posebnih serij Priloge 2. | G |

HU | Podatki so bili poslani pravočasno. Manjka zelo malo podatkov. | VG |

MT | Za leti 2003 in 2004 ni bilo prejetih podatkov. | N |

NL | Zelo rahle zamude pri posredovanju podatkov, razen za serije o izdatkih za varstvo okolja, za katere je zamuda nekoliko večja. Razpoložljivost podatkov je zadovoljiva. | G |

AT | Podatki so bili poslani pravočasno, razen za Prilogo 5 za referenčno leto 2005. Pojavila se je začasna težava pri pravočasnosti posredovanja podatkov za leto 2002, saj je za to leto Statistika Avstrija spremenila raziskovalno strategijo za priloge 1 do 4. Razpoložljivost podatkov je zelo dobra. | VG |

PL | Opazno je izboljšanje v pravočasnosti pri posredovanju. Podrobni podatki v zvezi s posameznimi sektorji so na voljo le v omejenem obsegu (spremenljivke iz sektorskih modulov, ki ne spadajo v Prilogo 1). | P |

PT | Podatki so bili poslani pravočasno. Manjka zelo malo podatkov. | VG |

RO | Podatki so bili poslani pravočasno. Razpoložljivost podatkov je dobra. | VG |

SI | Podatki so bili poslani pravočasno. Razpoložljivost podatkov se lahko še izboljša. | G |

SK | Podatki za priloge 1 do 6 za referenčno leto 2005 so bili poslani pravočasno, z zamudo pa za Prilogo 7 do referenčnega leta 2005, za katerega so bili podatki poslani pravočasno. | VG |

FI | Podatki so bili poslani pravočasno. Razpoložljivost podatkov je zelo dobra. Za leto 2003 je bilo potrebnih več verzij, preden so bili podatki lahko objavljeni. Izboljšala se je kakovost za prve podatkovne nize za referenčno leto 2004. | VG |

SE | Podatki so bili poslani pravočasno. Razpoložljivost podatkov je dobra. Opazne so bile težave s kakovostjo podatkov za referenčno leto 2003 , ki so bile rešene na začetku leta 2007. Kakovost podatkov za leto 2004 je boljša. | G |

UK | Podatki so bili poslani pravočasno, razen za Prilogo 5. Razpoložljivost podatkov je zelo dobra: vse serije so popolne. | VG |

IS | Podatki za priloge 1 do 4 niso bili nikoli predloženi. Podatki za priloge 5 do 7 za referenčno leto 2005 še niso bili predloženi. | N |

LI | Podatki še nikoli niso bili predloženi. | N |

NO | Podatki so bili poslani pravočasno. Razpoložljivost podatkov je dobra. | VG |

Številne države so od prejšnjega poročila izboljšale svojo splošno skladnost z določbami Uredbe SSP. Stopnja skladnosti se je med referenčnimi leti 2001 in 2004 izboljšala za Francijo, Irsko, Luksemburg, Finsko, Združeno kraljestvo in Norveško. Stopnje skladnosti v večini novih držav članic so „dobre“ do „zelo dobre“.

Grčija si močno prizadeva nadoknaditi zaostanek od leta 2005, ko je predložila podatke za referenčna leta 1999 do 2002, vendar bo svoja prizadevanja morala še poglobiti. V okviru grškega akcijskega načrta bi morala popolno skladnost doseči za podatke, ki bodo poslani za referenčno leto 2006. Za Belgijo je pregled raziskovalne strategije ustvaril resne težave glede skladnosti: dokončni podatki za leto 2002 za priloge 1 do 4 niso bili predloženi, podatki za leti 2003 in 2004 pa so bili poslani s precejšnjo zamudo. Zato si je treba prizadevati za izboljšanje pravočasnosti pri posredovanju podatkov. Nemčija je podatke o trgovinskem, gostinskem in energetskem sektorju poslala bolj pravočasno, toda še bolj mora skrajšati zamude. V skladu s svojim akcijskim načrtom, ki ga je nemški statistični urad predstavil službam Komisije, bo podatke za leto 2005 poslal pravočasno. Predhodni podatki za leto 2005 so bili posredovani pravočasno.

5. Obremenitev za podjetja in ukrepi za njeno zmanjševanje

5.1. Uvod

Sporočilo Komisije iz marca 2005 z naslovom „Boljša pravna ureditev za rast in delovna mesta“ je opredelilo poenostavitev kot prednostno nalogo za EU. V Sporočilu Komisije o zmanjšanju obremenitve poročanja, poenostavitvi in določanju prednostnih nalog na področju statistike Skupnosti (COM(2006) 693 konč.) je bila ta obveznost natančneje usmerjena na statistiko. Sporočilo poroča o ukrepih, ki jih izvaja in načrtuje Komisija.

Cilj prenovitve SSP (COM(2006) 66 konč.) je čimbolj zmanjšati obremenitev podjetij z odpravo številnih obveznih spremenljivk, s prehodom z letnega na večletno zbiranje pri drugih spremenljivkah in z odpravo neobveznih spremenljivk. Prenova SSP predstavlja primer tiste vrste orodja, ki bi ga lahko uporabljali za poenostavitev.

- Prenovitev SSP uvaja možnost, da države samo prispevajo podatke k evropskim zbirnim podatkom , ne da bi bile prisiljene predložiti nacionalne številke skupaj z vsemi podrobnostmi. To sicer ni izključno evropsko usmerjen pristop, vendar je korak v to smer in bo bistveno zmanjšal obremenitev.

- Uporaba upravnih podatkov bo prav tako zmanjšala obremenitev podjetij. Prenovitev SSP pa to uvaja za nova področja. Zbiranje podatkov o demografiji podjetij (novo področje v prenovitvi) bo v celoti temeljilo na registru, zato ne bo na nikakršen način obremenilo podjetij.

5.2. Meritve obremenitev

Eurostat je natančne informacije o obremenitvi podjetij zaradi strukturne statistike podjetij zbral s pomočjo standardiziranega vprašalnika. Del vprašalnika je bil namenjen podatkom o dejanski obremenitvi, drugi del pa je zadeval sprejete ali načrtovane ukrepe v državah članicah za zmanjšanje obremenitev podjetij.

Eurostat je prejel odgovore iz 18 držav; 15 od teh je vsebovalo informacije o obremenitvi podjetij za priloge I–IV, 5 pa za priloge V–VII. 14 primerov navaja možne prihranke v primeru črtanja delov Uredbe SSP. Petnajst držav, katerih informacije so na razpolago, so DK, EE, EL, ES, IT, LV, LT, LU, NL, AT, PO, SE, UK, BG in NO. Rezultati raziskave zajemajo priloge 1–4 Uredbe SSP. Za priloge V–VII je odgovore posredovalo zelo malo držav. V večini držav so informacije o prilogah V–VII zbrane na osnovi administrativnih zapisov.

V večini držav se raziskave SSP izvajajo na osnovi zbirnih raziskav. V nekaterih državah članicah so majhna podjetja zajeta zgolj na osnovi upravnih podatkov. Tako le zelo majhen delež podjetij prejme vprašalnik, ki ga izpolni.

Povprečno so podjetja v vzorcu za izpolnjevanje vprašalnika potrebovala 110 minut – kar pomeni 6 minut za podjetje kot povprečje vseh podjetij v sektorju. Obstaja razlika v obremenitvi glede na velikost države, kakor je razvidno iz razpredelnice spodaj.

Razpredelnica 5: Minute, ki jih porabijo podjetja za poročanje o prilogah I–IV.

Priloge I–IV | Čas, ki so ga porabila podjetja v vzorcu | Minute, ki so jih v povprečju porabila vsa podjetja v sektorju |

velike države | 114 | 5 |

srednje velike države | 86 | 8 |

majhne države | 182 | 41 |

povprečje (EU) | 110 | 6 |

Razlike med skupinami držav za „čas, ki so ga porabila podjetja v vzorcu“, je težko pojasniti. Vendar pa je glede povprečja za majhne države za „minute, ki so jih porabila vsa podjetja v sektorju“, razlog za visoko povprečje v večjih vzorčnih frakcijah. Glede na to, da morajo vse države poročati enako podrobno, morajo majhne države za sprejemljivo natančen rezultat določiti večji vzorec.

Opozoriti je treba, da povprečna vzorčna frakcija EU za države, ki sodelujejo v raziskavi, znaša 5,8 odstotkov. Samo ena država je poročala o popisni raziskavi.

Razpredelnica 6: Obseg vzorcev

Priloge I–IV | Obseg vzorcev, število podjetij | Skupno število podjetij | Vzorčna frakcija v % |

velike države | 438 573 | 9 084 194 | 4,8 |

srednje velike države | 184 845 | 2 078 198 | 8,9 |

majhne države | 33 610 | 147 665 | 22,8 |

povprečje (EU) | 657 028 | 11 310 057 | 5,8 |

Glede na število ur, porabljenih za SSP, je mogoče na grobo oceniti strošek za podjetja: če se povprečno porabljen čas uporabi za vso EU, bi obremenitev podjetij zaradi prilog I–IV SSP za vso Skupnost dosegla okrog 75 mio EUR.

Poleg tega so se pojavljala vprašanja o obremenitvah podjetij z manj kot 50 zaposlenimi. Povprečno podjetja z manj kot 50 zaposlenimi porabijo 70 % časa vseh podjetij. Čeprav so velika podjetja ponavadi vključena v raziskave, pa majhna podjetja prispevajo zelo veliko.

5.3. Ukrepi, ki so jih države članice sprejele za zmanjšanje obremenitev

Ta del povzema ukrepe, ki so jih v prejšnjih letih države članice sprejele za zmanjševanje obremenitev za podjetja.

Vzorčne raziskave se uporabljajo pogosto. Februarja 2007 je 26 držav članic od 27 namesto popisov že uporabljalo vzorčne raziskave. Pri povprečnem obsegu vzorca, ki je 5 % za velike države, 8 % za srednje velike države in rahlo nad 20 % za majhne države, to pomeni bistveno zmanjšanje obremenitev za podjetja. Ti podatki tudi kažejo, da je za majhne države upravičeno še občutneje zmanjšati obremenitev, npr. z diferenciranimi zahtevami poročanja, kakor je načrtovano v prenovljeni SSP z uporabo označb „CETO“ (prispevek le k skupni evropski vrednosti).

V številnih primerih so države iz svojih raziskav že izvzele zelo majhna podjetja. Za zagotovitev potrebnih informacij se te vrzeli zapolnijo bodisi z ocenjevanjem bodisi z dopolnjevanjem podatkov raziskovanja z upravnimi podatki. Ta trend se bo nadaljeval z boljšo pokritostjo storitev v okviru statistike podjetij. V večini področij storitev imajo večji delež majhna podjetja.

Mnoge države članice namesto raziskav močno in čedalje bolj uporabljajo upravne podatke. Vendar pa za čedalje večjo uporabo upravnih podatkov obstajajo ovire. Upravni podatki se ponavadi razlikujejo od statističnih po svoji obliki, oznakah, načinih posredovanja itn., zato priprava teh podatkov za statistiko zahteva naložbo. Za dogovore med NSU in ustreznimi vladnimi organizacijami je potrebna politična podpora. Sprememba uporabe upravnih podatkov prav tako zahteva dodatna notranja sredstva, saj morajo NSU prilagoditi svoje notranje delovanje, da se ta naložba dobro izkoristi.

Tudi boljše strategije vzorčenja lahko prispevajo k zmanjšanju obremenitev za podjetja. Države članice so zelo pogosto prvotno izvajale enostavne strategije vzorčenja; z razvitejšimi metodami bi se lahko obremenitve za podjetja še bolj zmanjšale. Vendar pa to znova zahteva naložbe s strani NSU.

Te primere je mogoče opaziti v mnogih državah članicah. Nekatere države so prav tako začele izrabljati neposrednejše načine zbiranja podatkov, npr. neposredno iz računovodskih izkazov družb. V idealnem primeru bi se statistični podatki pridobivali kot dodatni produkt rednega računovodstva podjetij, podatki bi se obdelovali avtomatično, skupni identifikatorji bi omogočali, da bi se zbrane informacije uporabljale kar se da učinkovito, informacije pa bi se takoj, ko bi bile obdelane, avtomatično razširjale, npr. Eurostatu.

[1] Uredbe Komisije št. 2700/98, 2701/98, 2702/98, 1225/99, 1227/99, 1228/99, 1618/99, 1614/2002, 1667/2003, 1668/2003, 1669/2003, 1670/2003.

[2] Skupna klasifikacija statističnih teritorialnih enot (Uredba (ES) št. 1059/2003).

[3] UL L 52, 22.2.1997 str. 1–7.